Tema 1. **Karz, onuň görnüşleri we wezipeleri.** 1. Karz barada düşünje we onuň görnüşleri. 2. Karzyň ýerine ýetirýän wezipeleri.3. Karzyň zerurlygy.4. Karzyň, puluň we maliýäniň aýratynlyklary we özara arabaglanyşyklary.

**1-nji sorag**.**Kredit** – bu latyn sözi bolup, türkmençä terjime edilende “karz”, “bergi”, “ynanmak” diýen manylary aňladýar. Bu ykdysady adalgalaryň biridir.

**Karz** – bu ykdysady gatnaşyklaryň bir bölegidir.

Yzyna gaýtarmak şerti bilen tölegli esasda, wagtlaýynça ulanmaga berilýän gymmata **karz** diýilýär.

Hususy serişdeleriniň bolmadyk ýa-da ýetmezçilik eden ýagdaýynda edara görnüşli we şahsy taraplar ýetmeýän pul maýasyny wagtlaýynça ulanmak üçin satyn almaly bolýarlar. Karz baradaky düşünje-de, ine şeýlelik bilen döreýär.

Bir tarapdan, jemgyýetde ulanylmaýan pul serişdeleri mydama bolup durýar (kärhanalarda könelişme geçirimleri, maýa toplaýyş gaznasy, ilatyň süýşürintgileri we ş.m.). Beýleki bir tarapdan bolsa, jemgyýetde hemişe goşmaça pul serişdelerine isleg döreýär (önümçiligi giňeltmäge we durkyny täzelemäge, wagtynda zähmet haky tölemäge, ilata gymmat bahaly ýa-da gozgalmaýan emläk edinmäge we ş.m.). Bu ýagdaýy, öz gazanjyny pul araçyllygyndan görýän banklar, hem özleriniň, hem jemgyýetiň bähbidine ulanýarlar. Olar, goýum (depozit) kabul etmek we olar boýunça goýum göterimini tölemek arkaly, ulanylmaýan pul serişdelerini özlerinde jemleýärler. Banklar tarapyndan, şol pul serişdeler alynandakysyndan ýokary göterim goýlyp, karzyna berilýär. Göterimleriň aratapawudy bolsa, «marža» diýlip atlandyrylýar we ol bankyň girdejisiniň köp bölegi emele getirýär.

Emläk önümçilik serişdesi görnüşinde bir pudakdan beýleki pudaga akymlaýyn geçip bilmeýär. Bu ýagdaý, adatça pul maýasy görnüşinde amala aşyrylýar. Karz, bazar ykdysadyýetinde, ilkinji nobatda, maýalaryň bir pudakdan beýleki bir pudaga çeýe akymyny üpjün etmek üçin zerur şertleriň biridir.

Şol bir wagtyň özünde-de, **karz öň işläp duran kärhanalaryň gaznalarynyň üznüksiz aýlanyşygyna ýardam etmek, önümçilik harytlarynyň ýerlenmegine hyzmat etmek ýaly bazar üçin wajyp şertleriň döremeginde hem zerur ähmiýete eýe bolýar.**

**Karz maýasy ýokary peýda gazanyp boljak ýa-da ýurduň milli ykdysadyýetinde wajyp maksatlary ýerine ýetirmeli pudaklaryna niýetlenip paýlanylýar**. Karzyň bu wezipesi serişdeleri täzeden paýlamak wezipesi bolup durýar we şu nukdaýnazardan döwlet tarapyndan önümçilik gatnaşyklaryny kämilleşdirmekde we jemlenen pul maýasyny dolandyrmakda işjeň ulanylýar.

Karz pul toplumynyň möçberine we düzümine, töleg dolanyşygyna, puluň aýlanyş tizligine gönüden-göni täsir edip bilýär. Karzyň kömegi bilen peýdanyň maýalaşmak dowamlylygy çaltlaşýar, netijede bolsa, önümçiligiň göwrümi giňelýär. Karz döwlet we ýerli häkimlikleriň emläkleriniň hususy eýeçilige geçmeginde wajyp ähmiýete eýe bolup biler. Banklaryň üsti bilen karz ulgamy paýlaryň çykarylmagyna-da, ýerleşdirilmegine-de işjeň gatnaşyp bilerler.

**Karz öndüriji güýçleriň ösüşiniň çaltlanmagyna ýardam edýär, üznüksiz önümçiligiň giňelmegi üçin maýa çeşmeleriniň döreýşini çaltlandyrýar.**

Karzyň görnüşleri (formalary), onuň düzümi we belli bir derejede karz gatnaşyklaryň esasy bilen berk baglanyşyklydyr. Karzyň düzümi karzlaşdyryjyny (karz berijini), karz alyjyny we karzyna berilýän gymmaty öz içine alýar. Şonuň üçun karzyň görnüşlerine, häsiýetine baglylykda seredilýär:

- karzyna berilýän gymmata;- karz berijä we karz alyja;- karz alyjynyň maksatlaýyn islegine.

1) Karzyna berilýän gymmata görä, ol birnäçe görnüşe bölünýär:

Pul, haryt we garyşan (pul we haryt).

2) Karz geleşigine gatnaşýan karzlaşdyryjya görä, karz şu görnüşlere bölünýär:

- bank karzy;- täjirçilik (hojalyk) karzy;- döwlet karzy;- halkara karzy;- raýat karzy.

Şunuň bilen birlikde, karz geleşigine diňe bir karz beriji uatnaşman, oňa karz alyjy hem gatnaşýar. Karz geleşiginde olar deň hukukly subýektler bolup çykyş edýärler. Karzyň teklibi karzlaşdyryjydan, islegi bolsa karz alyjydan gelip çykýar.

Mysal üçin: eger, bank ilata karz berse, raýatlar bolsa banka goýum goýsalar, bu ýagdaýda gatnaşyjylaryň düzümi şol bir taraplar bolup durtýarlar, ýagny bank we ilat. Şunuň bilen birlikde, bu ýerde dürli ýagdaýdaky orny eýeleýärler:

1-nji ýagdaýda bank karzlaşdyryjy, 2-nji ýagdaýda karz alyjy bolup hyzmat edýär. Öz gezeginde 1-nji ýagdaýda ilat karz alyjy hökmünde, 2-nji ýagdaýda karzlaşdy-ryjy bolup çykyş edýärler. Bu bolsa, karzyň görnüşini (formasyny) üýtgedýär.

a) Bank karzy – karzyň iň bir giňden ýaýran görnüşidir. Bu köplenç ýagdaýlarda**,** banklaryňözleriniň wagtlaýyn maliýe kömegine mätäç bolan subýektlere karz berýänligini aňladýar. Möçberi boýunça bank karzy beýleki berilýän karzlaryň her birinden ep-esli köpdür. Bank karz işi bilen meşgullanýan aýratyn subýektdir, ol yzyna gaýtarylmak esasynda pul serişdeleriniň köp gezek aýlanyşygny ýerine ýetirýär.

Banklar ýöriteleşdirilen edaralar bolup, müşderileri karzlaşdyrmak olaryň esasy işi bolup durýar. Banklaryň aýlaýan maýasynyň ep-esli bölegi çekilen seriş-deler bolup durýar. Bir tarapdan karzyna alyp, bank ol serişdeleri gaýtadan paýlap, wagtlaýynça başga bir tarapa berýär. Karzy bermek üçin banklar goýumlara pul-lary çekmek barada uly işleri geçirmeli bolýarlar. Goýumçylaryň öňünde bank borçly bolup, ol serişdeleri maýalaýyn ulanmaly bolýar. Netijede diňe alan pullary-ny gaýtarman, peýda gazanyp, goýumçylara karz göterimini hem tölemeli bolýar.

Bank karzynyň birnäçe aýratynlyklary bar.

Bank karzynyň **1-nji aýratynlygy** onuň diňe hususy serişdeleriniň hasabyna däl-de, eýsem esasan daşyndan çekilýän serişdeleriň hasabyna karzlaşdyrýandygydyr. Bir subýektden pul serişdelerini karzyna almak bilen bank olary toplap, gaýtadan paýlaýar, ýagny beýleki edara görnüşli we şahsy taraplara wagtlaýyn ulanmaga karzyna berýär.

**Ikinji aýratynlygy** bank wagtlaýyn ulanylmaýan, hojalyk subýektleri tarapyndan banka tabşyrylan kapitaly karz berýänligidir.

**Üçüni aýratynlygy** bank ýöne bir pul serişdelerini däl-de, eýsem puly kapital (maýa) görnüşinde berýär. Bu öz gezeginde, karz alyjynyň bankdan alan karz serişdelerini peýdaly ulanmagyny, iň bolmanda karz göterimini tölemäge ýeterlik bolmagyny aňladýar. Töleglilik bank karzynyň aýrylmaz alamatyna öwrülýär.

b) Täjirçilik karzyharyt görnüşinde satyjylar tarapyndan alyjylara harytlaryň ýa-da hyzmatlaryň tölegini gijikdirmek, ýagny yza süýşirmek esasynda berilýär.

Karzlaşdyryjylar bolup hojalyk taraplar çykyş edýärler. Bu karzlara telekeçilik karzlar, weksel karzlar hem diýýärler. Sebäbi satyjy tarapdan ertilen harydyň möhleti süýşürilip, alyjy tarapa wekseliň ýazylyp berilmegi bu karz görnüşiniň esasy bolup çykyş edýär. Weksel karzlar iň gadymy karzlar diýip hasaplanýar. Ýagny, bank karzlardan has ir ulanyp başlanan. Häzirki zamanda kärhanalar diňe haryt karzyny bermän, pul karzlaryny hem biri-birine berýärler. Uly senagat we söwda kompaniýalar öz işleşýän taraplaryna pul karzlaryny hem berýärler. Ýagny, häzirki döwürde kärhanalaryň biri-birine haryt we pul görnüşinde berýän karzlaryna hojalyk karzy hem diýilýär. Hojalyk karzyň bir näçe aýratynlyklary bar. Onuň çeşmesi bolup kärhananyň ulanýan we ulanmaýan maýasy çykyş edip bilýär. Weksel karzy ulanylanda karzlaşdyryjy diňe harydyň ýerlenmegini dowamly üpjün etmek maksady bilen harydyň töleginiň yza süýşürilmegi bilen razylaşýar. Bu ýerde harydyň eýesi şol bada çalyşýar. Pul görnüşindäki berilýän karzlarda pul serişdeler wagtlaýynça ulanmak üçin berilýär. Hojalyk karzlar köplenç gysga wagtlyk berilýär. Bu aralykda ulanylýan karzlar boýunça göterimler hem alynýar.

ç) Döwlet karzy – bu karzyň aýratyn görnüşine degişlidir. Bu ýerde karz alyjy (ýa-da karz beriji) bolup döwlet ýa-da ýerli häkimýet guramalary çykyş edýärler. Bu görnüşdäki karz, maliýe-karz institutlarynyň, öňi bilen Merkezi bankyň üsti bilen ýerine ýetirilýän döwlet zaýomlary görnüşine eýe bolýar. Karzyň bu görnüşi **döwlet** **karzyna we döwlet bergi-borjuna** bölünýär. **Birinji ýagdaýda** döwletiň karz institutlary (banklar we beýleki karz-maliýe institutlary) ykdysadyýetiň dürli ugurlaryny (bölümlerini) karzlaşdyrýarlar. **Ikinji ýagdaýda**, döwlet býujetiniň gytçylygyny we döwlet bergilerini maliýeleşdirmek üçin döwlet banklardan we beýleki maliýe-karz institutlaryndan pul serişdelerini karz alýar. Şeýlelik bilen, döwlet obligasiýalaryny karz institutlaryndan başga-da, şahsy we edara görnüşli taraplardan hem satyn alýarlar.

Häzirki wagtda, Türkmenistanda döwlet karzlary giňden ulanylanok.

d) Halkara karzy. Karz gatnaşyklaryna şol bir taraplar girýär (banklar, kärhanalar, döwlet, ilat). Diňe bir aýratynlygy, haýsam bolsa bir tarap daşary ýurtly bolýar.

**Halkara karzy** döwletleriň we halkara ykdysady guramalaryň arasyndaky ykdysady gatnaşyklary öz içine alýar. Ol hususy we döwlet häsiýetine eýe bolmak bilen, halkara ykdysady we walýuta-maliýe gatnaşyklarynda karz kapitalynyň hereketini aňladýar. Halkara karzy täjirçilik, şeýle hem bank karzy görnüşinde hereket edýär.

Halkara karzy düýpli maýa goýumlary (maýa goýum harytlaryň daşary ýurtlara çykarylyşy boýunça) we maýa goýum däl maksatlar üçin (çig malyň, ýangyjyň, materiallaryň, isleg ödeýiş harytlaryň getirilişinde) ulanylýar.

Halkara karzy **haryt we pul** (walýuta) karzlaryna bölünýär.

Karz **gysga** (1 ýyla çenli), **orta** (1 ýyldan 5 ýyla çenli) we **uzak** (5 ýyldan ýokary) möhletlere berilýär.

e) Raýat karzy. Karzlaşdyryjy hökmünde aýratyn raýatlar, şahsy taraplar çykyş edýärler. Raýat karzlary haryt we pul görnüşinde berilip bilner. Bu karzlara dostlyk karzlary hem diýärler. Ynamdarlyk esasynda berilen soň bu gatnaşyklarynda resmi kagyzlar ulananok, kä halatlarda bergi borçnamasy ýazylýar.

Şahsy taraplaryň özara gatnaşygynda karzyň bu görnüşi köplenç ýoldaşlyk häsiýete eýedir: karz göterimi banklara garanyňda pes derejede bellenilýär, käbir ýagdaýlarda bolsa göterimsiz berilýär, karz şertnamasy baglaşylmaýar, köplenç bergidarlyk dil haty ulanylýar, ýöne ol hem köp ýagdaýlarda hereket etmeýär. Ynam bu ýerde ýokary häsiýete eýe bolýar. Karzyň möhleti berk bellenilmeýär, ol şertleýin häsiýetde bolýar.

3) Karz alyjynyň maksatlaýyn islegine baglylykda hem karzyň görnüşleri (formasy) tapawutlandyrylýar. Munuň bilen baglanyşykda, karz 2 görnüşe bölünýär: önümçilik we sarp ediş görnüşlere.

**2-nji sorag**.Karzlaşdyrmak – bu karz hereketini guramak we karz töwekgelçiligi bilen baglanşykly gatnaşyklaryň jemidir.

Karzyň ýerine ýetirýän wezipeleri:

**Karzyň birinji wezipesi:** Gaýtadan paýlaýyş – bu karzyň kömegi bilen ykdysadyýetde yzyna gaýtarylmak esasynda serişdeler toplanyp, olaryň gaýtadan paýlanylmagy amala aşyrylýar.

Birinjiden karz geleşigi arkaly karz beriji karz alyja haryt-maddy gymmatlyklary; ikinjiden pul serişdeleri wagtlaýynça ulanmaga berip bilýär.

Ýagdaýlaryň ikisinde hem geleşigiň manysy birmeňzeşdir, obýekti bolsa tapawutlydyr. Ýöne bu tapawutlylyk obýektiň mazmunyna däl-de görnüşine degişlidir. Görnüşine degişli bolmadyk ýagdaýynda gymmat gaýtadan paýlanylýar.

Şeýlelikde, karzyň gaýtadan paýlanmak wezipesine gymmaty paýlamak mahsusdyr. Ol sebitleýin we pudaklar boýunça bolup geçýär. Dürli gymmatlar we şahsy taraplar ýerleşýän ýerine garamazdan karz gatnaşyklaryna girip bilýärler. Karz üçin karz berijinjiň we karz alyjynyň ýerleşýän ýeriniň hiç hili ähmiýeti ýokdur. Gaýtadan paýlamaklygyň bu görnüşi **sebitara gaýtadan paýlamak** diýip atlandyrylýar.

Karzyň kömegi bilen bir pudaga degişli karz beriji beýleki bir pudaga degişli karz alyja gymmaty geçirende **pudagara gaýtadan paýlamak** ýüze çykýar. Häzirki zaman pul hojalygynda kärhanalaryň we banklaryň arasyndaky karz gatnaşyklary uly orun eýeleýär. Şonuň üçin pudagara gaýtadan paýlamak aýgytlaýjy ähmiýete eýe bolýar. Banklar tarapyndan jemlenilýän serişdeler “ýerli” häsiýetini ýitirip, bankyň umumy serişdelerine siňip gidýärler. Ýöne olar paýlanylanda haýsy kärhanadan näçe pul serişdeleriniň gelenligi göz öňünde tutulmaýar.

Yzyna gaýtarylmak başlangyçlarynda **pudagiçre gaýtadan paýlamak**, esasan, pudaklaýyn banklaryň kärhanalara karz beren ýagdaýynda ýüze çykýar.

Karzyň gaýtadan paýlamak wezipesi hojalygiçre gaýtadan paýlamaklygy aradan aýyrýar. Şol bir kärhananyň içinde karz gatnaşyklary ýüze çykyp bilmeýär. Karz geleşikleri emläk we kanuny hukuklary bolan 2 sany hojalyk birliginiň (ýagny, jübüt subýektleriň) arasynda baglaşylýar.

Sebitara, pudagara ýa-da pudagiçre gaýtadan paýlamaklygyň barlygyna garamazdan eýeçilik üýtgemeýär. Geçirilýän (berilýän) gymmata bolan eýeçilik karz berijide galýar.

Karzyň kömegi bilen serişdeleriň gaýtadan paýlanylmagy mikro we makro derejelerde bolup geçýär.

*Mikro derejede*gaýtadan paýlamaklykda maddy gymmatlyklar we pul serişdeleri kärhananyň derejesinde bolup geçýär.

*Makro derejede*gaýtadan paýlamakda halk hojalyk derejesinde karzyň kömegi bilen jemi önüm we milli girdeji gaýtadan paýlanylýar. Üstesine-de halk hojalyk derejesinde, şeýle hem kärhanalaryň derejesinde gymmaty gaýtadan paýlamaklyga maddy akymlaryň, jemi önümiň, milli girdejiniň diňe pul, öndüriji ýa-da haryt görnüşinde hereket edýänligi mümkinçilik berýär.

**Karzyň ikinji wezipesi.** Hakyky pullaryň ornuny karz amallarynyň tutmak wezipesi. Bazar gatnaşyklarynyň ösmegi netijesinde bu amllaryň möçberi has hem artýar. Harytlar we hyzmatlar üçin nagt däl hasaplaşyklar bilen baglanyşykly bir hasapdan başga bir hasaba pul geçirmeleri we bergileriň özara hasaplaşylmagy netijesinde, nagt görnüşindäki pul tölegleri azaldylýar we pul dolanyşygynyň düzümi kadalaşdyrylýar.

Müşderileriň pullaryny banka tabşyrmagy we banka saklamagy bilen, karz gatnaşyklaryň döremegine getirýär we dolanşykdaky nagt pullary karz amallar bilen çalyşmaklyga şert döreýär. Nagt däl tölegler, tölegleriň özara hasaba alynmagy, özara bergileriň hasaba alynmagy, özara hasaplaryň diňe galyndylaryň geçirilmegi nagt pul tölegleriň peseldilmegine, pul dolanşygyň düzüminiň amatly bolmagyna ýardam edýär.

Häzirki döwürde dolanşykda diňe karz esasynda göýberilýän pul belgiler ulanýar. Karza degişlilikde belläniňde bu ýerde ähliumumy çalyşmaklyk barada gürrüň gidenok. Ykdysady ulgamda wagtlaýynça çalyşmaklyk ýerine ýetirilýär. Karzyna alynan gymmat hojalyk dolanşygyna giren soň, töleg serişdä öwrülip puluň roluny ýerine ýetirip ugraýar.

Häzirki zaman hojalygynda hakyky pullar (altyn monetalar) hereket etmeýärler. Karz esasynda dolanyşyga goýberilýän pul belgileri hereket edýärler. Häzirki zaman hojalygynda karzyna berilýän gymmatyň hojalyk dolanyşygyna goşulmagyny onuň puluň ählumumy çalşyrmasynyň wezipesini ýerine ýetirmän, ykdysady dolanyşykda olary wagtlaýyn çalşyrylmak wezipesini ýerine ýetirýär. Karz alyjynyň karzyna alan gymmaty, hojalyk dolanyşygyna girmek bilen, pullara mahsus bolan wezipäni ýerine ýetirip başlaýar, ýagny haryt-maddy gymmatlyklaryň satyn almaga, aýlyk zähmet haklaryny tölemäge we ş.m. ulanylýar.

**3-nji sorag.**Karzyň netijeli ulanylmagy bilen islegleriň kanagatlandyrylmagy gysga wagtyň içinde amala aşyrylýar. Karz alyjy (kärhana) gymmatyň goşmaça ulanylmagynyň hasabyna öz serişdelerini artdyrmaklyga hem-de önümçiligi giňeltmeklige we önümçilik maksatly ugurlary, işleri çaltlandyrmaklyga mümkinçilik alýar. Wagtlaýyn ulanylmaýan serişdeleri bar bolan karz berijiler, olary karz alyjylara beren ýagdaýynda goşmaça pul serişdelerini almaga mümkinçilikleri bolýar.

Pul görnüşinde berilýän karzlar täze töleg serişdesini aňladýar.

Serişdeleriň aýlanmagy karz gatnaşyklarynyň emele gelmeginiň we ösmeginiň ykdysady esasy hasaplanýar.

Önümçilik serişdeleri – Önümçilik prosessi – Taýýar önüm.

Karz haryt hojalygynyň aýrylmaz bölegi hasaplanýar.

Önümçiligiň yzygider giňeldilen möçberlerde dowam etmeginde karz aýratyn orny eýeleýär.

Karzyň mümkinçilikleriniň doly ulanylmagy üçin 2 şert bar:

1) Karz berijiniň we karz alyjynyň bähbitleri gabat gelen ýagdaýynda karz zerur hasaplanýar.

2) Karz geleşigine gatnaşyjylar, ýagny karz beriji we karz alyjy ykdysady gatnaşyklaryň netijesinde ýüze çykýan borçnamalaryň ýerine ýetirilmegine maddy kepil geçýän özbaşdak taraplar (subýektler) hökmünde çykyş edýärler.

Serişdeleriň aýlanmagy bilen baglanyşykly karzyň subýekti, ýagny kärhananyň önümçiliginiň yzygiderligini üpjün etmek maksady bilen goşmaça serişdeleri çekmeklige islegi döreýär. Şol islegi kanagatlandyrmak üçin banklar karz alyja karz bermegiň mümkinçiliklerine seljerýärler we serişdeleri yzyna gaýtarmagyň talaplaryna laýyk gelýän karza ukuplylygyny kesgitleýärler.

**Karz** ykdysadygeleşigiñ bir görnüsi bolup, edara görnüşli we şahsy taraplaryñ arasyndaky karz şertnamasydyr. Hyzmatdaşlaryñ biri (karz beriji) beýlekisine (karz alyja) pul serişdelerini, käbir ýagdaýlarda emlägi kesgitlenen möhletde, yzyna gaýtaryp bermek şertlerinde berýär hem-de düzgün bolşy ýaly göterim görnüşinde hyzmatyñ tölegini talap edýär. Möhletlilik, yzyna gaýtarylmak we töleglilik karzyñ tapawutly häsiýetleridir.

Puldan soñ karzyñ oýlanyp tapylmagy, adamzat jemgyýetiniñ beýik açyşlarynyñ biridir. Karzyñ peýda bolmagy bilen hojalyk we şahsy islegleri kanagatlandyrmagyñ wagty gysgalýar. Karz alyjy kärhana goşmaça çekilen serişdeleriñ hasabyna olary artdyrmaga, hojalygy giñeltmäge, önümçilik maksatlaryna ýetmekligi çaltlandyrmaga mümkinçilik alýar. Raýatlar karzdan peýdalanmak bilen, goşmaça alan serişdelerini öz işleriniň giñelmegine gönükdirýärler, öz isleglerini maksadalaýyk kanagatlandyrýarlar we maddy gymmatlyklary satyn almaklygy tizleşdirýärler.

Karz hazirki zaman ykdysadyýetiniñ ösüş şertleriniñ biri bolup, ykdysady ösüşiñ aýrylmaz bölegidir. Karzy iri kärhanalar, birleşikler, şeýle hem kiçi önümçilik, oba hojalyk we söwda kärhanalary ulanýarlar. Karzdan döwlet we häkimiýet, şeýle hem aýratyn raýatlar peýdalanýarlar. Karz kapitalyñ (maýalaryň) hem-de dürli jemgyýetçilik gaznalarynyñ hereketine hyzmat edýär. Karzyñ netijesinde kärhanalaryñ işiniñ barşyndaky dolanyşykdan boşaýan, döwlet býujetiniñ ýerine ýetirilişinden, şeýle hem ilatyñ süýşürintgileri we banklaryñ serişdeleri öndürijilikli ulanylýarlar.

Şeýlelikde, karz ssuda (karz) kapitalynyñ, ýagny karzyna berilýän pul kapitalynyñ hereketini añladýar. Ol pul kapitalynyñ ssuda kapitalyna öwrülmegini üpjün edýär we karz berijiler bilen karz alyjylaryñ arasyndaky gatnaşygy añladýar. Karzyñ kömegi bilen kärhanalaryñ, raýatlaryñ we döwletiñ boş pul kapitallary we girdejileri karz kapitalyna öwrülmek bilen bir ýere jemlenilýär we töleg esasynda wagtlaýyn ulanylmaga berilýär. Karzyñ zerurlygy we mümkinçiligi kapitalyñ üznüksiz önümçilikde aýlanmasynyñ we aýlanyp çykmasynyñ kanunalaýyklary bilen şertlendirilendir.

Bir ýerde karzyñ çeşmesi hökmünde wagtlaýyn boş serişdeler emele gelýär, başga bir ýerde bolsa, şol serişdeleriñ zerurlygy ýüze cykýar.

Türkmenistanyñ bazar gatnaşyklaryna geçmegi bilen karzyñ orny we ähmiýeti ýokarlanýar. Bazar gatnaşyklarynyñ ösmegi pul serişdeleriniñ merkezleşdirilip gaýtadan paýlanmagynyñ düýpli kemeldilmegini we serişdeleriñ maliýe bazarynda keseleýin hereketine artykmaçlyk berilmegini göz öñünde tutýar. Halk hojalygyny dolandyrmakda karz institutlarynyñ orny üýtgeýär, ykdysady gatnaşyklar ulgamynda karzyñ ähmiýeti ýokarlanýar.

Bazar ykdysadyýetinde karzyň kömegi bilen aşakdaky wezipeler çözülýär:

- kapitalyň (maýanyň) bir pudakdan beýleki pudaga akymy ýeňilleşýär we hakykata öwrülýar. Şeýlelikde, karz özbaşdak kapitalyň çäklendirmelerini ýeňip geçýär. Karz kapitaly bazaryň düzümine baglylykda ýokary peýda getirýän pudaklaryň ýa-da ýurduň umumymilli bähbitleriniň ileri tutulýan pudaklarynyň arasynda gaýtadan paýlanylýar. Karzyň bu akymy jemgyýetçilik häsiýete eýerýär we döwlet tarapyndan önümçiligiň sazlaşykly ösdürilmeginde işjeň ulanylýar;

- karz pul serişdelerine bolan ägirt uly islegleri kanagatlandyrmagyň esasy çeşmesidir. Öz-özüňi maliýeleşdirmegiň iň ýokary derejesinde hem hojalyk subýektleriniň ýokary düşewüntli alnyp barylan ýagdaýynda hem maýa goýumlar we gündelik işleri amala aşyrmak üçin hususy serişdeler ýeterlik däldir. Kärhananyň işiniň pese düşen ýagdaýynda goşmaça pul serişdeleriniň zerurlygy ýüze çykýar, sebäbi dürli ýagdaýlara görä taýýar önümler ýerleşmän galýar, üpjün edijilerde oňaýsyz ýagdaýlaryň emele gelmegi, işgärlere zähmet hakyny tölemek boýunça kynçylyklaryň ýüze çykmagy we ş.m. bolup biler.

Ýöne pula bolan isleg peselmeýär, tersine ol köp esse ýokarlanýar we iri maýa goýumlary talap edýän düýpli tehniki täzelenişe baglylykda aýratyn ähmiýete eýe bolýar. Şeýlelikde, karz öndüriji güýçleriň ösüşini höweslendirýär, önümçiligi giňeltmek üçin kapitalyň çeşmeleriniň döremegini tizleşdirýär.

Hereket edýän kärhanalarda önümçiligiñ üznüksizligini üpjün etmek, öndürilen harytlary yerlemeklige hyzmat etmek üçin karz has-da zerurdyr. Karz pul toplumynyñ möçberine, düzümine töleg aýlanyşygyna, pul aýlanyşygynyñ tizligine işjeñ täsir etmäge ukyplydyr. Karzy ulanmaklygyñ netijesinde peýdanyñ kapitallaşmagy (maýalaşdyrylmagy) tizleşýär, ýagny peýdanyñ goşmaça önümçilik gaznalaryna öwrülmegi çaltlaşýar, bu bolsa önümçiligiñ tamamlanmagyna getirýär. Karz öndüriji güýçleriñ ösüşini höweslendirýär, önümçiligi giñeltmek üçin kapitalyñ çeşmeleriniñ emele gelmegini üpjün edýär.

Şeýlelik bilen, Türkmenistanyñ bazar ykdysadyýetine geçmekligi, ykdysady ösüşiñ ýokary depginleriniñ üpjün edilmegi, zerur infrastrukturanyñ döredilmegi karz gatnaşyklaryny ulanmazdan we mundan buýana ösdürmezden mümkin däldir.

Haryt öndürijileriň we döwletiň karz serişdelerine bolan islegini kanagatlandyrmak üçin serişdeler aşakdaky ýagdaýlarda emele gelýär:

- erkin pul serişdeleri kärhanalaryň hojalyk işiniň dowamynda emele gelýärler. Kärhana önümi ýerleşdirmekden gelýän girdejini kem-kemden alýar, şeýle hem ony çig-mal, ýangyç materiallary satyn almaklyga bölekleýin sarp edýär. Netijede, kärhanalaryň hasaplarynda wagtlaýyn boş pul serişdeleri peýda bolýar;

- kärhanalarda wagtlaýyn ulanylmadyk pul serişdeler amartizasion gaznasy görnüşinde hem emele gelýär. Kärhanalaryñ eýeçilik edýän esasy serişdeleriniň gymmaty öndürilen önümlere bölekleýin geçirilýär, şeýle hem pul görnüşinde bölekleýin kärhana dolanyp gelýär. Ol serişdeleriň gelip gowuşmasyna baglylykda hemişe sarp edilmeýär, diýmek, olar wagtlaýyn boş bolýarlar;

- kärhanalaryñ işçilerine we gullukçylaryna zähmet haky üçin niýetlenen pul serişdeleri hem wagtlaýyn boş bolup bilýärler. Düzgün bolşy ýaly zähmet haky aýda iki gezek tölenilýär. Şol bir wagtda ýerleşdirilen önümler üçin pul gelimleri yzygiderli gelýärler. Bu hem pul serişdeleriniň wagtlaýyn boşamagyna şert döredýär;

- býujetiň ýerine ýetirilişiniň dowamynda köp möçberde wagtlaýyn boş pul serişdeleriniň bolup bilýär. Býujete pul serişdeleriniň gelmegi we olaryň sarp edilmegi wagt birliginde gabat gelmeýär. Şuňa baglylykda belli bir döwürde pul serişdeleriniň erkin galyndylary emele gelýärler. Olar pul serişdelerine mätäçlik çekýänler tarapyndan ulanylyp biliner.

Bulardan başga-da ilatyň süýşürintgileri wagtlaýyn boş pul serişdeleriniñ çeşmesi bolup bilýärler. Bu serişdeler ilatyñ girdejileriniñ gündelik çykdaýjylaryndan artykmaç bolmagyna ýa-da belli bir wagtda ulanylmaýanlygyna we banklar tarapyndan tamamlanmagyna baglylykda emele gelýärler. Süýşürintgiler ilatyñ pul girdejilerini almaklygyñ we ony sarp etmekligiñ wagt üzñeligi netijesinde emele gelýär.

Täjirjilik banklarynda ilatyñ pul goýumlarynyñ yzygiderli ýokarlanmagy, ýurdumyzyñ ýokary depginli ykdysady ösüşi, raýatlaryñ döwlet tarapyndan durmuş goraglylygy, aýlyk haklarynyñ ýokarlanmagy, ýeñillikli salgyt syýasaty we ş.m. bilen düşündirilýär.

Ilatyñ süýşürintgileriniñ maksatlylygy sebäpleri, möçberleri ykdysady, durmuş, demografik, psihologik we beýleki şertlere baglydyr. Bize häzirki ýagdaýda ilatyñ pul süýşürintgileriniñ wagtlaýyn boş pul serişdeleri bolup hyzmat edýändigine düşünmek wajypdyr.

**Karzyň obýektiw zerurlygy aşakdaky ýagdaýlar bilen düşündirilýär**:

**- birinjiden**, dürli eyeçilikdäki kärhanalaryň aýlanyşygynyň esasynda hemişelik pul ätiýäçlyklarynyň emele gelmeginiñ we olary üznüksiz önümçilik islegleri üçin ulanmaklygyň arasyndaky gapma-garşylygy ýeňip geçmekligiň zerurlygy (şonuň ýaly ýagdaýlar ilatyñ pul girdejilerinde we çykdaýjylarynda, býujet ýerine ýetirlende hem mahsusdyr);

**- ikinjiden,** köp sanly pudaklaryñ we kärhanalaryñ hereket edýän şertlerinde kapitalyñ aýlanyşygynyñ üznüksizligini üpjün etmek zerurlygy;

**- üçünjiden,** bazar şertlerinde, her bir kärhananyñ hususy kapitalynyñ aýlanyşygynda ýa-da goşmaça pul sepişdelerine islegiñ döremeginde ýa-da wagtlaýyn pul serişdeleri emele gelende, kärhanany dolandyrmagyñ täjirçilik usulynyñ zerurlygy.

Düýpli maýa goýum işlerinde, esasy gaznalary üznüksiz öndürmekde karzyñ orny örän ýokarydyr. Karz hojalyk subýektleri entek doly möçberde peýda we amartizasiýon gaznalary döretmänkäler hem doly möçberde maýa goýumlary maliýeleşdirmäge mümkinçilik berýär.

Zerur bolan ýagdaýynda kärhanalaryñ karz kapitalyny çekip bilmekligi olara öz wagtynda tehnikanyň we tehnologiýanyñ gazanan üstünliklerini önümçilige ornaşdyrmaga mümkinçilik berýär, bu wezipäni karz ýerine ýetirýär.

**4-nji sorag.** Köp ýagdaýlarda karz, pul hökmünde kabul edilýär. Ilki göräýmäge şeýle diýmeklige esas hem bar ýaly. Häzirki zaman hojalygynda karzyň esasy bölegi pul görnüşinde berilýär. Muňa garamazdan pul we karz diňe bir aýratyn düşünje bolman, eýsem olar dürli görnüşli gatnaşyklardyr.

Olar deňeşdirilende natural zat görnüşleri göz öňünde tutulmaýar, gürrüň ykdysady (pul) gatnaşyklar hakynda barýar. Mundan başga-da bir tarapyň beýleki tarapdan nähili kupýurada, näçe pul belgisini alanlygynyň ähmiýeti ýokdur. Pul we karz ykdysady adalgalardyr, şonuň üçin olaryň manylary deňeşdirilende puluň jemi alynman, eýsem olaryň ykdysady gatnaşyklar hökmündäki häsiýetnamasy alynýar.

Şunuň bilen baglylykda, **karz gatnaşyklarynyň pul gatnaşyklaryndan 1-nji aýratynlygy taraplaryň düzüminiň tapawutlylygydyr**. Pul ählumumy ekwiwalent (araçy) hökmünde satyjy bilen alyjynyň, puly alýanyň we töleýäniň arasyndaky gatnaşyklaryň netijesinde ýüze çykýar. Şeýlelikde gymmat garşylyklaýyn hereket edýär: haryt satyjydan alyja, pul bolsa satyn alyjydan satyja geçýär. Karz geleşigine başga subýektler gatnaşýarlar: karz beriji we karz alyjy. Hut şonuň üçin täze aýratyn gatnaşyklar ýüze çykýar. Olar gymmatyň yzyna gaýtarylmak hereketiniň gatnaşyklarydyr. Gymmat gatnaşyklary hereket etmeýär, ol karz berijiden karz alyja geçýär we belli bir wagtdan soň öz eýesine gaýdyp barýar. Karz üçin tölegiň gijikdirilmegi häsiýetlidir: gymmat wagtlaýyn ulanylmaga geçýär, diňe belli bir möhletden soň karz berijä gaýtarylýar.

Şeýle-de bolsa pul we karz biri-biri bilen ýanaşyk hereket edýärler, olar bir bitewi bolup görünýärler. Emma bu bütewülik gymmatyň hereketiniň umumy çäklerinde dürli manyly, dürli wezipeli gatnaşyklardyr. Bir ýagdaýdan başga bir ýagdaýa geçmeklik (bada-bat tölegli satyn almaklyk we satmaklyk, karz esasynda satmaklyk), gatnaşyklaryň täze görnüşe geçmekligini, ykdysady geleşigiň häsiýetiniň üytgeýändigini, bir ykdysady adalgadan beýleki adalga geçilýändigini aňladýar.

*Jemläp alanyňda, 1-nji aýratynlygy gatnaşyjylaryň düzümi boýunça: Haryt satyjydan satyn alyja geçýär, şonda pul töleg hökmünde satyn alnan tarapdan satýan tarapa geçýär. Karz geleşiginde bolsa, pul serişdesi karz berijiden karz alyja geçýär we soňra tersine, ýagny karz yzyna gaýtarylýar.*

**Karzyň puldan 2-nji aýratynlygy ol ýa-da beýleki haryt üçin tölegleriň gijikdirilmeginde ýüze çykýar.** Bu ýagdaýda pul hem, karz hem töleg serişdesi hökmünde çykyş edýärler. Şeýle-de bolsa pul özüniň ulanylyşyny gijikdirilen töleg görnüşinde tölegiň geçirilýän pursatynda aňladýar (hut şonuň üçin hem puluň bu wezipesi töleg serişdesi wezipesi bolýar). Karz geleşiginde bolsa töleg gymmatyň hereketiniň yzyna gaýtarylmagynyň bir bölegi bolup durýar. Karz ykdysady adalga hökmünde öz manysyny gijikdirilen tölegde ýüze çykarman, tölegiň gijikdirilen ýagdaýynda aňladýar.

Pul karzyň hereketi bilen baglanyşykly bolup, gijikdirilen tölegden başga-da býujete salgytlar tölenilende, talyp haklary, hemaýat pullary berlende hem töleg serişdesi hökmünde bolýanlygyny ýatdan çykarmak bolmaz.

***Jemläp alanyňda, 2-nji aýratynlygy harytlar üçin tölegiň yza süýşirilmegi boýunça: pul we karz töleg serişdesi hasaplanýar. Emma, karz yzyna gaýtarylmak esasynda gymmatyň hereket etmegini aňladýar.***

**Karzyň puldan 3-nji aýratynlygy isleg-ödeýiş gymmatlarynyň dürlüliginden gelip çykýar.** Eger, pul ählumumy ekwiwalent hökmünde özüniň isleg ödeýiş gummaty bilen zatlaşdyrylan zähmetiň islendik görnüşini önüme öwürmäge ukyply bolsa, onda karz geleşigine gatnaşýanlar, karz geleşigi üçin bu ýagdaý aýgytlaýjy däldir. Karz beriji we karz alyjy gymmatyň kesgitlenen möhlete berilmegine we alynmagyna gyzyklanma bildirýärler. Karz, geleşige gatnaşyjylaryň wagtlaýyn islegini kanagatlandyrýar.

**Karzyň puldan 4-nji aýratynlygy olaryň hereketinde ýüze çykýar.** Karz pul hem haryt görnüşinde berilip bilinýär. Haryt bolsa diňe haryt dünýäsinden saýlananda we ählumumy ekwiwalent bolanda pula öwrülýär. Karz geleşiginde, ählumumy ekwiwalente öwrülen harydy karzyna bermek hökman däldir. Wagtlaýyn ulanmaklyk üçin gymmaty we isleg ödeýiş gymmaty bolan adaty haryt berlip bilinýär.

**Karzyň esasy häsiýetleriniň biri ynamdyr.** Karz gatnaşyklary “öňi bilen ynamdyr” diýen nukdaý nazar bar.

Ynam öňi bilen karzyň aýrylmaz häsiýetleriniň biridir. Ýöne şeýle bolmak bilen, ol diňe bir karz gatnaşyklaryna degişli däldir. Ol şu manyda karzyň özboluşly häsiýeti däldir, ynam beýleki ykdysady gatnaşyklara hem häsiýetlidir. (Mysal üçin, söwdada satyn alyjy alan harydyny yzyna gaýtarmajagyna ynanýar; adamlaryň özara gatnaşyklary hem ynam esasynda guralýar). Şu manyda ynam karzy häsiýetlendirmek bilen, oňa mahsus bolan aýratynlyklaryny aňlatmaýar we netijede ol ykdysady gatnaşyklar hökmünde karzyň manysyny doly derejede açyp görkezýän häsiýetine öwrülmeýär.

**Karz bilen maliýe deňeşdirilende hem ýönekeý bolmadyk ýagdaýlar ýüze çykýar.** Býujetden alnan maliýe serişdeleri, dolanyşykda aýlaw edýärler we belli bir derejede yzyna gaýdýarlar (dolulygyna, bölekleýin hat-da ösdürilen görnüşde). Maliýe gatnaşyklarynda karza mahsus bolan yzyna gaýtarylmak ýaly kesgitli häsiýet ýokdur.Karz gatnaşyklarynda karz berijiden alnan gymmat, karz alyjynyň hojalygynda diňe bir aýlaw etmän, eýsem ondan karz berijä geçirilýär.

“Özüňki” we “kesekiniň” pullary hereketiň dürli tapgyrlaryna eýedirler, olary diňe bir ulanmaly däl-de, eýsem karz berijä gaýtarmaly, ýöne gaýtarmaly däl-de, karz göterimi görnüşinde ösdürip gaýtarmaly. Býujet maliýelesdirmesini, öz kapitalyňy (“kärhananyň maliýesini”) ulanmakda şertnama düzmeklik talap edilmeýär, maliýe gatnaşyklary üçin bu manysyzlyk bolýar. Şol bir wagtyň özünde karz geleşiginde şertnama onuň hökmany şertine öwrülýär. Bu gatnaşyklarda subýektleriň her biri aýratyn özüne mahsus orunlary eýeleýärler, olaryň kesgitli borçnamalary bolýar.

Maliýe, karzdan tapawutlylykda gaýtadan paýlamaklygy aňlatman, paýlamaklygyň netijesinde ýüze çykýar. Geçirilýän (berilýän) gymmatyň eýesi üýtgeýär, kesgitlenen görnüşde subýektleriň arasyndaky gatnaşyklary şertlendirilýär.